Нагадаем, калектарамі называюць асобаў, якія патрабуюць у даўжнікоў вярнуць пратэрмінаваныя некаму пазыкі. На жаль, як пра тое нярэдка згадваецца ў расійскіх крымінальных навінах, дзейнасць калектараў часам пераступае рысу законнасці, калі ў дачыненні да тых, хто завінаваціўся, яны прымяняюць фізічныя меры ўздзеяння. Здаецца, дзе Расія, а дзе мы. Але ж і ў Жабінцы, як высветліла следства, знайшліся свае “калектары”. Нехта Г. і Ж. надвячоркам завіталі ў “госці” да жабінкаўца, каб атрымаць 40 рублёў, якія яму пазычыла раней сужыцелька аднаго з “гасцей”. “Размова” атрымалася доўгай і больш нагадвала збіццё кулакамі ды нагамі. Калі а пятай гадзіне раніцы ўжо наступнага дня “калектары” зыходзілі, пакінулі пацярпелага ў цяжкім стане: з закрытым пераломам левай часткі ніжняй сківіцы, шматлікімі выцятымі месцамі на тулаве, галаве ды канечнасцях. Пры гэтым прыхапілі з сабою не толькі 46 рублёў, але й мабільны тэлефон і срэбны ланцужок яшчэ на 250 рублёў. Цяпер за сваю незаконную справу жабінкаўскіх “калектараў” чакае вельмі канкрэтная судовая справа, узбуджаная паводле часткі 3 артыкула 384 Крымінальнага кодэкса Рэспублікі Беларусь.